## L’IVAM presenta el seu programa d’activitats per al curs 2025-2026 que inclou cineclub, dansa, artteràpia i recorreguts sonors amb una soprano

*** El museu incidix en la seua faceta d’‘institut’ com a espai d’investigació i aprenentatge i s’obri a disciplines com el cine i la música
* El centre manté l’aposta per la primera infància amb un nou joc instal·latiu basat en la pedagogia de la llum com a fons**

L’Institut Valencià d’Art Modern (IVAM) ha presentat el seu programa d’activitats culturals i educatives per al pròxim curs 2025-2026 amb novetats com el cineclub de l’IVAM, un projecte per a mostrar el treball dels comissaris en el museu, recorreguts per les exposicions de la mà d’una soprano, un programa per a reflexionar sobre fenòmens naturals com el pròxim eclipsi solar o un grup resident d’artteràpia.

Juntament amb estes novetats, es consoliden altres propostes com el projecte ‘Els Grans’ dirigit a majors de 65 anys (que arriba a la seua quarta edició), l’escoleta de belles arts d’àvies i nets o l’aposta per la primera infància amb un nou joc instal·latiu artístic, també per a grups d’escoles infantils amb alumnat de 0 a 4 anys, amb la pedagogia de la llum com a fons.

La programació s’ha presentat en el transcurs d’una jornada de portes obertes dirigida a professorat, professionals de la mediació i persones interessades en l’educació a la qual ha assistit la secretària autonòmica de Cultura, Pilar Tébar, i la directora de l’IVAM, Blanca de la Torre.

“L’actual IVAM està treballant a subratllar la seua faceta d’‘institut’ com a espai d’investigació i aprenentatge, i en estes línies s’emmarca esta programació”, ha explicat la directora del museu durant la presentació dels programes públics, que tenen “un important component de transdisciplinarietat”. Este concepte es traduïx en què l’IVAM s’òbriga a disciplines que no han tingut tanta presència en el centre al llarg dels últims temps, com el cine o la música.

Blanca de la Torre també ha destacat que estos programes de llarga duració “pretenen establir vincles, són processos a llarg termini que generen comunitats residents, obrint el museu a públics diversos i a persones que abans no hi participaven”. A estos programes s’afegiran activitats específiques relacionades amb cada exposició i altres accions que aniran nodrint el museu al llarg del curs.

**Activitats públiques**

Entre les novetats del curs destaca un nou cicle denominat ‘Sessió expandida’, comissariat per Las Entendidas (Adriana Cabeza i Alexia Guillot), amb projeccions mensuals de pel·lícules que no solen mostrar-se en circuits d’exhibició de la ciutat. Per als qui vullguen aprofundir en l’experiència, a través de ‘La cinefília de l’IVAM’ es crearà un grup de cineclub estable per a participar en sessions temàtiques exclusives.

Amb l’objectiu d’aprofundir en el procés creatiu i conceptual de les exposicions, el programa ‘Comissaris en sala’ pretén revelar el silenciós treball curatorial darrere de les exposicions, mostrant els muntatges de les mostres i les múltiples lectures que oferixen.

Entre les noves iniciatives destaca ‘De tots els pujols arribaven crits’, un projecte col·lectiu per a preparar el pròxim eclipsi solar que tindrà lloc en agost de 2026, una oportunitat única d’observar este fenomen natural que no tornarà a repetir-se en la península Ibèrica fins dins de 400 anys.

El programa busca activar una reflexió col·lectiva sobre fenòmens naturals, com els eclipsis solars i els seus ecos socials i culturals. S’articularà a través d’una comissió de festes amb reunions en l’IVAM per a explorar ‘el sobresensible’, allò que va més enllà de la nostra comprensió natural.

Per primera vegada l’IVAM i el CREAP (Centre de Referència Estatal d’Atenció Psicosocial de l’IMSERSO) s’unixen per a llançar un programa anual d’artteràpia. Dirigit a 15 persones en situació de dependència, els participants exploraran la programació i les exposicions de l’IVAM, utilitzant diverses tècniques i disciplines com el dibuix, la fotografia, l’escultura i el *land art* (híbrid entre l’escultura i l’arquitectura), amb la guia d’una artterapeuta.

**Programa per a escolars**

La programació educativa de l’IVAM dissenyada per a centres escolars per al curs 2025-2026 inclou una primera línia d’acció centrada en les exposicions i la col·lecció del museu. Este curs el centre proposa per primera vegada un joc instal·latiu actiu per a alumnat d’escoles infantils de 0 a 4 anys amb la pedagogia de la llum com a fons.

Una altra activitat que s’inicia consistirà a posar veu al museu a través d’un recorregut per les exposicions de la mà de la soprano Quiteria Muñoz. En este recorregut, especialment dissenyat per a Educació Infantil i primer cicle d’Educació Primària, els assistents visitaran les exposicions del museu jugant amb la veu, l’escolta i la creació vocal contemporània.

La creació audiovisual també serà protagonista en el taller que animarà les escultures de Julio González usant tècniques de modelatge i breus clips en moviment de la mà d’Emilio Martí. I del cine a la dansa, amb les ballarines i coreògrafes Marta García Navarro i Pauli Romero que guiaran els escolars per les sales del museu amb ferramentes com la *performance*, la dansa contemporània i les arts vives.

El programa es completa amb projectes artístics d’immersió educativa en el territori de la Comunitat Valenciana i amb una tercera línia de treball basada en accions formatives i d’acompanyament dissenyades específicament per al professorat.

**Activitats per a famílies**

Com hauria sigut una trobada entre Stravinski i l’escultor Julio González? Dins de les activitats dirigides a famílies l’IVAM es proposa un passeig musical pel París de principis de segle XX emulant una hipotètica trobada entre Julio González i el compositor rus. Prenent com a fil conductor la peça musical *Les cinq doigts* (Els cinc dits) es passejarà l’exposició ‘Ser artista’. Julio González mitjançant el món sonor i icònic de Stravinksy, amb una interpretació pianística i dramatitzada.

També per a públic familiar són les activitats entorn dels fanzins, el taller ‘¡Menuda danza!’ i un espai de joc lliure que substituïx la ‘Juguetoría’ ple de llums i ombres per a goig de xiquets i xiquetes des de 0 a 4 anys.

Fecha: 04/09/2025